Document ID: 32014R0167

UREDBA KOMISIJE (EU) br. 167/2014
оd 21. veljače 2014.
o izmjeni Priloga I. Uredbi (EZ) br. 689/2008 Europskog parlamenta i Vijeća o izvozu i uvozu opasnih kemikalija
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 689/2008 Europskog parlamenta i Vijeća od 17. lipnja 2008. o izvozu i uvozu opasnih kemikalija (1), a posebno njezin članak 22. stavak 4.,
budući da:
(1)
Uredbom (EZ) br. 689/2008 provodi se Roterdamska konvencija o postupku prethodnog informiranog pristanka („PIC postupak”) za određene opasne kemikalije i pesticide u međunarodnoj trgovini, potpisana 11. rujna 1998. i odobrena u ime Zajednice Odlukom Vijeća 2003/106/EZ (2).
(2)
Primjereno je da regulatorna mjera vezana uz određene kemikalije poduzeta sukladno Uredbi (EZ) br. 1107/2009 Europskog parlamenta i Vijeća (3), Uredbi (EU) br. 528/2012 Europskog parlamenta i Vijeća (4) te Uredbi (EZ) br. 1907/2006 Europskog parlamenta i Vijeća (5) bude uzeta u obzir.
(3)
Na šestom zasjedanju Konferencije stranaka Roterdamske konvencije održanom od 28. travnja do 10. svibnja 2013. one su odlučile uključiti azinfos-metil, perfluorooktan-sulfonsku kiselinu, perfluorooktan-sulfonate, perfluorooktan-sulfonamide i perfluorooktan-sulfonile u Prilog III. toj Konvenciji tako da su te kemikalije postale predmetom PIC postupka prema toj Konvenciji. Te bi kemikalije stoga trebalo ukloniti s popisa kemikalija iz dijela 2. Priloga I. Uredbi (EZ) br. 689/2008 i dodati na popis kemikalija u dijelu 3. tog Priloga.
(4)
Konferencija stranaka Roterdamske konvencije odlučila je uvrstiti i komercijalni pentabromodifenil eter, uključujući tetra i pentabromodifenil eter, kao i komercijalni oktabromodifenil eter, uključujući heksa i heptabromodifenil eter u Prilog III. toj Konvenciji s učinkom da te kemikalije postanu predmetom PIC postupka prema toj Konvenciji. Budući da se tetrabromodifenil eter, pentrabromodifenil eter, heksabromodifenil eter i heptabromodifenil već nalaze na popisu u Prilogu V. Uredbi (EZ) br. 689/2008 i zbog toga su predmet zabrane izvoza, te se kemikalije ne dodaju popisu kemikalija iz dijela 3. Priloga I. Uredbi (EZ) br. 689/2008.
(5)
Odobrenje za tvar didecildimetilamonijev klorid povučeno je u skladu s Uredbom (EZ) br. 1107/2009, tako da je didecildimetilamonijev klorid zabranjen za upotrebu kao pesticid u skupini proizvoda za zaštitu biljaka i potrebno ga je unijeti na popis kemikalija iz dijela 1. Priloga I. Uredbi (EZ) br. 689/2008.
(6)
Upis za klorat u dijelovima 1. i 2. Priloga I. Uredbi (EZ) br. 689/2008 treba izmijeniti kako bi se pojasnilo koje bi tvari trebale biti obuhvaćene tom stavkom.
(7)
Uredbu (EZ) br. 689/2008 stoga treba na odgovarajući način izmijeniti.
(8)
Kako bi se ostavilo dovoljno vremena da industrija poduzme neophodne mjere radi usklađivanja s ovom Uredbom, a države članice potrebne mjere za njezinu provedbu, potrebno je odgoditi njezinu primjenu.
(9)
Mjere predviđene ovom Uredbom u skladu su s mišljenjem odbora osnovanog člankom 133. Uredbe (EZ) br. 1907/2006,
DONIJELA JE OVU UREDBU:
Članak 1.
Prilog I. Uredbi (EZ) br. 689/2008 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. svibnja 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 21. veljače 2014.

Labels: 3
20
1
6